Mikroökonómia összefoglalás

A piac:

A közgazdaságtan a társadalmi jelenségekről készített, a valóságot leegyszerűsítve ábrázoló modellek segítségével dolgozik.

E feladat megoldása során a közgazdászt két alapelv vezérli: az optimalizáció alapelve, amely szerint az emberek tipikusan azt próbálják választani, ami a legjobb számukra, és az egyensúly alapelve, ami azt mondja ki, hogy az ár mindaddig igazodik, amíg a kereslet és a kínálat egyenlő nem lesz egymással.

A keresleti görbe azt méri, hogy az egyes árakon az emberek mennyit akarnak vásárolni, a kínálati görbe pedig azt mutatja, hogy az emberek mennyit akarnak eladni. Az egyensúlyi ár az az ár, amely mellett a keresett és kínált mennyiség egyenlő.

A komparatív statikában azt tanulmányozzuk, hogy miképpen változik az egyensúlyi ár és mennyiség, amikor az alapfeltételek megváltoznak.

Egy gazdasági szituáció akkor Pareto-hatékony, ha nincs mód arra, hogy az emberek egy csoportja jobb helyzetbe kerüljön anélkül, hogy más emberek rosszabbul járnának. A Pareto-hatékonyság eszméjét felhasználhatjuk a különböző erőforrás-elosztási módozatok értékelésében.

A költségvetési korlát:

1. A költségvetési halmaz az adott árak és pénzjövedelem mellett a fogyasztó számára megfizethető jószágkosarakból tevődik össze. A továbbiakban többnyire feltételezzük, hogy csak kétféle jószágfajta létezik, de ez a feltevés általánosabb érvényű, mint aminek látszik.
2. A **költségvetési** **egyenest** a *p*1*x*1 + *p*2*x*2 = *m* egyenlet írja le. Meredeksége –*p*1/*p*2, a vízszintes tengely metszéspontja *m*/*p*1, a függőlegesé pedig *m*/*p*2.
3. A növekvő jövedelem az origótól kifelé tolja a **költségvetési** **egyenest**. Az 1. jószágfajta árának emelkedése növeli, a 2. jószágfajtáé csökkenti a **költségvetésiegyenes** meredekségét.
4. Az adók, a támogatások és az adagolás a fogyasztó számára érzékelhető ár változásán keresztül módosítják a **költségvetési** **egyenes** meredekségét és helyzetét

A preferenciák:

1. A közgazdászok feltételezik, hogy a fogyasztó a különböző fogyasztási lehetőségeket rangsorolni tudja. Az a mód, ahogyan a fogyasztó a fogyasztási kosarakat rangsorolja, leírja a fogyasztó preferenciáit.
2. A közömbösségi görbék felhasználhatók különbözőfajta preferenciák leírására.
3. A jól viselkedő preferenciák monotonok (a több jobb) és konvexek (az átlagok mindig preferáltak a szélsőséghez képest).
4. A helyettesítési határarány a közömbösségi görbe meredekségét mutatja. Úgy is interpretálható, hogy a fogyasztó mennyit hajlandó a 2. jószágból feláldozni annak érdekében, hogy az 1. jószágból többre tegyen szert

A hasznosság:

1. A hasznossági függvény egyszerű eljárás a preferenciasorrend kifejezésére vagy összegezésére. A hasznossági szintek numerikus mérőszámának nincs lényeges jelentése.
2. Adott hasznossági függvény esetében annak bármely monoton transzformációja ugyanazokat a preferenciákat reprezentálja.
3. A helyettesítési határarányt a hasznossági függvényből az MRS = Δ*x*2/Δ*x*1 = –*MU*1/*MU*2 képlet alapján számíthatjuk.

A választás:

1. A fogyasztó optimális választása a fogyasztó költségvetési halmazában az a kosár, amely a legmagasabb közömbösségi görbén fekszik.
2. Az optimális kosár rendszerint jellemezhető azzal a feltevéssel, hogy e pontban a közömbösségi görbe meredeksége (a helyettesítési határarány) egyenlő a **költségvetési** **egyenes** meredekségével.
3. Ha több fogyasztói döntést megfigyelünk, akkor lehetővé válik, hogy ezek alapján egy olyan hasznossági függvényt becsüljünk meg, amelyik e választásokat generálhatta. Az ilyen hasznossági függvényt arra is felhasználhatjuk, hogy a jövőbeli fogyasztásokat előre jelezzük, és a gazdaságpolitikai változásoknak a fogyasztói hasznosságra gyakorolt hatását számszerűsítsük.
4. Ha két jószág esetében mindenki ugyanazokkal az árakkal szembesül, akkor mindenkinek ugyanaz lesz a helyettesítési határaránya, és ugyanabban az arányban lesz hajlandó elcserélni egymással a két jószágot.

A kereslet:

1. A fogyasztó egy jószág iránti keresleti függvénye az áraktól és a jövedelemtől függ.
2. Normál jószág az, amelynek kereslete a jövedelem növekedése esetén növekszik. Alsóbbrendű jószág az, amelynek kereslete csökken, ha a jövedelem nő.
3. Közönséges jószág az, amelynek kereslete csökken, ha az ára nő. Giffen-jószág az, amelynek kereslete emelkedik, amikor az ára emelkedik.
4. Ha az 1. jószág kereslete emelkedik, amikor a 2. jószág ára nő, akkor az 1. jószág a 2. helyettesítője. Ha az 1. jószág kereslete ebben a helyzetben csökken, akkor a 2. jószág kiegészítője.
5. Az inverz keresleti függvény a kereslet egy adott mennyiségéhez tartozó árat adja meg. E mellett az ár mellett éppen az adott mennyiséget keresik.

A kinyilvánított preferencia:

1. Ha egy bizonyos kosarat választanak, amikor egy másikat is választhattak volna, akkor azt mondjuk, hogy az első kosarat preferáltnak nyilvánították a másodikhoz képest.
2. Ha a fogyasztó mindig a megfizethető leginkább preferált kosarakat választja, ez azt jelenti, hogy a választott kosarakat preferálnia kellett azokhoz képest, amelyek szintén megfizethetők voltak, de nem választotta őket.
3. A fogyasztó választásainak megfigyelése lehetővé teszi számunkra, hogy „feltárjuk” vagy megbecsüljük az e választásokat kiváltó mögöttes preferenciákat.
4. A kinyilvánított preferencia gyenge axiómája (WARP) és a kinyilvánított preferencia erős axiómája (SARP) olyan szükséges feltételek, amelyeknek a fogyasztói választásoknak engedelmeskedniük kell, ha azok konzisztensek az optimális választás gazdasági modelljével

Slutsky-egyenlet:

1. Egy jószág árának csökkenése kétféle hatással van a fogyasztásra. A relatív árak változása a fogyasztót arra készteti, hogy többet kívánjon fogyasztani az olcsóbb jószágból. Az alacsonyabb ár miatt bekövetkező vásárlóerő-növekedés emelheti vagy csökkentheti a fogyasztást attól függően, hogy normál vagy alsóbbrendű jószágról van szó.
2. A keresletben a relatív árak módosulása miatt bekövetkező változást helyettesítési hatásnak nevezzük; a vásárlóerő változására visszavezethető változás neve jövedelmi hatás.
3. A helyettesítési hatás az a keresletváltozás, amikor az ár változik, és a vásárlóerőt változatlan értéken tartjuk abban az értelemben, hogy az eredeti kosár megfizethető marad. A reális vásárlóerő változatlan nagyságon tartása érdekében a pénzjövedelemnek meg kell változnia. A pénzjövedelem szükséges változása Δ*m* = *x*1Δ*p*1.
4. A Slutsky-egyenlet szerint a kereslet teljes változása a helyettesítési és a jövedelmi hatás összege.
5. A kereslet törvénye azt mondja ki, hogy normál jószág esetén a keresleti görbe lefelé hajlik.

Vétel és eladás:

1. A fogyasztó jövedelmét a javakból rendelkezésre álló készlet eladása révén szerzi.
2. Egy jószág bruttó kereslete az a mennyiség, amennyit a fogyasztó végül fogyasztani fog. A jószág nettó kereslete az a mennyiség, amennyit a fogyasztó megvásárol. A nettó kereslet tehát a bruttó kereslet és a készlet közötti különbség.
3. A költségvetési korlát meredeksége –*p*1/*p*2, és átmegy az indulókészlet pontján.
4. Amikor egy ár változik, a fogyasztó által eladásra szánt jószágok értéke is megváltozik, s ezáltal egy pótlólagos jövedelmi hatás jön létre a Slutsky-egyenletben.
5. A munkakínálat a jövedelmi és helyettesítési hatások közötti kapcsolat érdekes példája. E két hatás együttes érvényesülése miatt a munkakínálat nem egyértelműen reagál a bérváltozásokra.

A bizonytalanság:

1. A különböző természeti állapotokban történő fogyasztásokat fogyasztási javaknak tekinthetjük, és így minden, a korábbi fejezetekben használt elemzési eszköz alkalmazható a **bizonytalanság melletti választás**i problémára.
2. A bizonytalanság melletti választási viselkedést összegző hasznossági függvénynek speciális szerkezete van. Ha a hasznossági függvény a valószínűségekben lineáris, akkor az egy bizonytalan kimenetelű lutrinak tulajdonított hasznosság éppen a különböző kimenetelek várható hasznossága lesz.
3. A várható hasznossági függvény görbülete a fogyasztó kockázattal szembeni magatartását írja le. Ha konkáv, a fogyasztó kockázatkerülő, ha konvex, akkor pedig kockázatkedvelő.
4. Olyan pénzügyi intézmények, mint a biztosítási piac és a részvénypiac, módot adnak a fogyasztónak arra, hogy diverzifikálja és szétterítse a kockázatot

A kockázatos vagyoni eszközök:

1. A korábbiakban kifejlesztett apparátusunkat – a költségvetési halmazt és a közömbösségi görbéket – felhasználhatjuk annak a döntésnek a vizsgálatára, hogy mennyi pénzt fektessünk kockázatos és kockázatmentes vagyoni eszközökbe.
2. A kockázat és a hozam közötti helyettesítési határaránynak egyenlőnek kell lennie a **költségvetési** **egyenes** meredekségével. Ezt a meredekséget a kockázat árának nevezzük.
3. Egy vagyoni eszközzel kapcsolatos kockázat nagysága nagymértékben függ más vagyoni eszközökkel való korrelációjától. Egy olyan vagyoni eszköz, amely másokkal ellentétes irányba mozog, segít csökkenteni a portfóliónk teljes kockázatát.
4. Egy aktíva kockázatának a piac, mint egész kockázatához viszonyított mértékét az aktíva bétájának nevezzük.
5. A vagyoni eszközök piacának alapvető egyensúlyi feltétele az, hogy a kockázattal kiigazított hozamoknak meg kell egyezniük.
6. Az üzletipartner-kockázat abból ered, hogy a tranzakció (pl. egy kölcsön) kedvezményezettje esetleg nem fizet, és ez fontos kockázati tényezővé válhat.

A fogyasztói többlet:

1. Egy diszkrét jószág és kvázilineáris hasznosság esetén az *n* egységnyi diszkrét jószág fogyasztásával kapcsolatos hasznosság egyszerűen az első *n* rezervációs ár összege lesz.
2. Ez az összeg a jószág fogyasztásából eredő bruttó hozam. Ha ebből levonjuk a jószág vásárlására költött összeget, megkapjuk a fogyasztói többletet.
3. Egy árváltozással kapcsolatos változás a fogyasztói többletben durván trapéz alakú lesz. Ez az árváltozással kapcsolatos hasznosságváltozásként magyarázható.
4. A kompenzációs és egyenértékű változások a jövedelemben általában felhasználhatók egy árváltozás pénzbeli hatásának kifejezésére.
5. Ha a hasznosság kvázilineáris, akkor a kompenzációs változás, az egyenértékű változás és a fogyasztói többlet változása mind egyenlő. Ha a hasznosság nem is kvázilineáris, a fogyasztói többlet változása akkor is jó közelítése az árváltozás fogyasztói hasznosságra gyakorolt hatásának.
6. A kínálati magatartás esetében a termelői többletet úgy határozhatjuk meg, hogy az a termelőnek egy adott mennyiségű output termeléséből származó nettó haszna.

A piaci kereslet:

1. A piaci keresleti görbe egyszerűen az egyéni keresleti görbék összege.
2. A rezervációs ár azt az árat fejezi ki, amelynél a fogyasztó éppen közömbös egy jószág vétele és meg nem vétele közötti választással szemben.
3. A keresleti függvény az ár függvényében a keresett mennyiséget fejezi ki. Az inverz keresleti függvény az árat fejezi ki a mennyiség függvényében. Adott keresleti görbe mindkét módon leírható.
4. A kereslet rugalmassága méri a keresett mennyiségnek az árra vonatkozó érzékenységét. Formálisan a mennyiség százalékos változása és az ár százalékos változásának hányadosaként definiáljuk.
5. Ha a kereslet rugalmassága egy adott pontban abszolút értékben kisebb, mint 1, azt mondjuk, hogy ebben a pontban a kereslet *rugalmatlan*. Ha a rugalmasság abszolút értékben nagyobb, mint 1, akkor azt mondjuk, hogy ebben a pontban a kereslet *rugalmas*. Ha egy pontban a kereslet rugalmassága abszolút értékben pontosan 1, akkor azt mondjuk, hogy ebben a pontban a kereslet *egységnyi*rugalmasságú.
6. Ha a kereslet egy pontban rugalmatlan, akkor a mennyiség növekedése az árbevétel csökkenését eredményezi. Ha a kereslet rugalmas, akkor a mennyiség növekedése növeli az árbevételt.
7. A határbevétel az a többletbevétel, amely az eladott mennyiség növekményéből ered. A határbevétel és a rugalmasság viszonyát kifejező formula az MR = *p*[1 + 1/*∊*] = *p* [1 – 1/|*∊*|].
8. Ha az inverz keresleti görbe a *p*(*y*) = *a* – *by* lineáris függvény, akkor a határbevétel MR = *a* – 2*by*.
9. A jövedelemrugalmasság azt fejezi ki, hogy a keresett mennyiség mennyire érzékeny a jövedelemváltozásra. A jövedelemrugalmasság a keresett mennyiség százalékos változása osztva a jövedelem százalékos változásával

Az egyensúly:

1. A kínálati görbe azt fejezi ki, hogy az emberek az egyes árak mellett mennyit hajlandók kínálni egy jószágból.
2. Egyensúlyi ár mellett az emberek által kínált mennyiség egyenlő azzal a mennyiséggel, amennyit az emberek keresnek.
3. A komparatív statikának egy újabb példáját adja annak tanulmányozása, hogy miképpen változik az egyensúlyi ár és mennyiség, amikor a mögöttes keresleti és kínálati függvények változnak.
4. Amikor egy jószágot megadóztatnak, mindig kétféle ár lesz: az az ár, amit a vásárlók fizetnek, és az az ár, amelyet az eladók kapnak.
5. A keresleti és a kínálati görbék relatív meredekségétől függ az, hogy egy adó milyen mértékben hárítható át a fogyasztókra. Ha a kínálati görbe vízszintes, az adó teljes mértékben áthárítható a fogyasztókra; ha a kínálati görbe függőleges, akkor az adó egyáltalán nem hárítható át.
6. Egy adó holttehervesztesége a fogyasztói és a termelői többletben az adókivetés hatására bekövetkező nettó veszteség. Ez az adó miatt el nem adott kibocsátásnak az értékét méri.
7. Egy helyzet Pareto-hatékony, ha nincs mód arra, hogy az emberek valamely csoportját jobb helyzetbe hozzuk anélkül, hogy mások rosszabb helyzetbe ne kerülnének.
8. A kibocsátás Pareto-hatékony szintje az, ahol a keresleti és a kínálati görbe metszi egymást, mivel ez az egyetlen nagyság, ahol a vásárlók ugyanazt az összeget hajlandók megfizetni a kibocsátás egy pótlólagos egységéért, mint amekkora áron az eladók hajlandók azt kínálni.

A technológia:

1. A vállalat technológiai korlátait a termelési halmaz és a termelési függvény írja le. Az előbbi az összes technológiailag lehetséges input-output kombinációt tartalmazza, az utóbbi az adott mennyiségű ráfordításokból nyerhető maximális mennyiségű kibocsátásokat adja meg.
2. A vállalatok technológiai korlátait az egyenlőtermék-görbék segítségével is leírhatjuk. Ezek a görbék az adott szintű termeléshez tartozó éppen elégséges lehetséges ráfordításkombinációkat jelenítik meg.
3. Akárcsak a jól viselkedő preferenciák esetében, általában feltételezzük az egyenlőtermék-görbék konvexitását és monotonitását.
4. A határtermék azt fejezi ki, hogy egy ráfordítási tényező többletegységére mennyi kibocsátásváltozás jut, miközben a többi ráfordítás mennyiségét rögzítjük.
5. A technikai helyettesítés aránya az egyenlőtermék-görbe meredeksége. Feltételezzük, hogy a TRS az izokvanton történő haladás mentén csökkenő – ami más szóval azt jelenti, hogy az egyenlőtermék-görbék konvex alakúak.
6. Rövid távon egyes ráfordítások rögzítettek, míg hosszú távon minden input változhat.
7. A mérethozadék azt mutatja meg, hogyan változik a kibocsátás, ha a termelés *méreteit arányosan* változtatjuk. Ha minden ráfordítást egy tetszőleges *t* > 0 arányban megnövelünk, és az output növekedése is ezt az arányt követi, akkor állandó mérethozadékról beszélünk. Ha a kibocsátás több mint *t*-szeresére nő (*t* > 1) akkor növekvő, ha kevesebb mint *t*-szeresére változik, akkor csökkenő mérethozadékról beszélünk.

Profitmaximalizálás:

1. A profit a bevételek és a kiadások közötti különbség. A definíció szempontjából kiemelt jelentőségű, hogy minden költséget a megfelelő piaci áron kell számításba venni.
2. Az állandó tényezők mennyisége független a felhasználás szintjétől – a változó tényezők mennyisége a kibocsátás szintjének megfelelően változik.
3. Rövid távon egyes tényezőket előre rögzített mennyiségben kell felhasználnunk. Hosszú távon minden tényező szabadon változhat.
4. Ha a vállalat profitmaximalizáló, akkor mindegyik szabadon változtatható tényező határtermékének értéke egyenlő a tényező árával.
5. A profitmaximalizálási elvből következik, hogy a versenyzői piacon működő vállalat kínálati függvénye a kibocsátási ár növekvő függvénye, és mindegyik tényező keresleti függvénye a tényező árának csökkenő függvénye.
6. Ha a vállalat állandó mérethozadék mellett működik, akkor hosszú távon a profitmaximum zérus.

Költségminimalizálás:

1. A *c* (*w*1, *w*2, *y*) költségfüggvény az adott tényezőárak melletti adott szintű kibocsátás minimális termelési költségeit fejezi ki.
2. A költségminimalizáló magatartás a vállalati döntésekben megfigyelhető korlátozásokat von maga után. Nevezetesen: a feltételes tényezőkeresleti függvény negatív meredekségű.
3. Szoros kapcsolat van a technológiára jellemző mérethozadék és a költségfüggvény viselkedése között. *Növekvő* mérethozadék *csökkenő*átlagköltséget von maga után, a *csökkenő* mérethozadék következménye *növekvő* átlagköltség, az *állandó* mérethozadékhoz *állandó* átlagköltség tartozik.
4. Az elveszett költség olyan költség, amely nem térül vissza.

Kötlséggörbék:

1. Az átlagköltség az átlagos változó költségből és az átlagos állandó költségből tevődik össze. Az átlagos állandó költség a kibocsátás növekedésével mindig csökken, míg az átlagos változó költség növekvő tendenciájú. Ezek eredőjeként egy *U* alakú átlagköltséggörbét kapunk.
2. Ha az átlagos költségek csökkennek, a határköltségek az átlagköltséggörbe alatt vannak, ha pedig növekszenek, akkor fölötte. A határköltség tehát az átlagköltségek minimumpontjában egyenlő az átlagköltséggel.
3. A határköltséggörbe alatti terület a változó költségekkel egyenlő.
4. A hosszú távú átlagköltséggörbe a rövid távú átlagköltséggörbék alsó burkolója.

Vállalati kínálat:

1. A vállalat által megállapított ár és az eladásra kibocsátott mennyiség közötti összefüggés vállalati keresleti függvény néven ismert. Definíció szerint a versenyző vállalat keresleti görbéje egy olyan egyenes, amelynek magasságát a piaci ár határozza meg – az az ár, amelyet a többi vállalat alakít ki a piacon.
2. A versenyző vállalat (rövid távú) kínálati görbéje a (rövid távú) határköltséggörbe emelkedő szakaszának az a része, amelyik az átlagos változóköltséggörbe fölött halad.
3. Ha a piaci ár *p*1-ről *p*2-re változik, akkor a termelői többlet változása a határköltséggörbétől balra fekvő terület *p*1 és *p*2 közötti része. Ez az érték egyenlő a vállalat profitjának változásával is.
4. A vállalat hosszú távú kínálati görbéje a hosszú távú határköltséggörbe emelkedő szakaszának az a része, amelyik a hosszú távú átlagköltséggörbe fölött halad.

Iparági kínálat:

1. Az iparági rövid távú kínálati görbe az iparág egyedi vállalatai kínálati görbéinek horizontális összege.
2. Az iparági hosszú távú kínálati görbénél figyelembe kell venni a vállalatok beés kilépését az iparágba.
3. Ha a beés kilépés szabad, akkor a hosszú távú egyensúly fogalma a nem negatív profitú vállalatok maximális számát is magában foglalja. Ennek értelmében a hosszú távú kínálati görbe lényegében a minimális átlagköltséggel megegyező árnál húzott vízszintes egyenessel azonos.
4. Ha olyan erők vannak jelen, amelyek megakadályozzák a vállalatok belépését egy jövedelmező iparágba, akkor az akadályt képező tényezők gazdasági járadékot realizálnak. A járadék nagyságát az iparági kibocsátás ára határozza meg.

A monopólium:

1. Ha az iparágban csak egy vállalat van, ezt monopóliumnak nevezzük.
2. A monopolista olyan pontot választ tevékenysége folytatására, ahol a határbevétel egyenlő a határköltséggel. Így a monopolista a határköltségre vetített haszonkulcsos árképzést alkalmaz, ahol a haszonkulcs nagysága a kereslet árrugalmasságától függ.
3. Mivel a monopolista a határköltséget meghaladó árat alakít ki, az output nem hatékony szintjén termel. Ezt a hatékonysági hiányt a holtteherveszteséggel tudjuk mérni, azaz a fogyasztói és a termelői többlet nettó veszteségével.
4. Természetes monopólium akkor alakul ki, ha a vállalat nem tud veszteség nélkül hatékony kibocsátási szinten működni. Sok közszolgáltatás a természetes monopóliumnak ebbe a kategóriájába tartozik, és ezért államilag szabályozott.
5. Az, hogy egy iparág versenyző vagy monopolizált, részben a technológiától függ. Ha a hatékony üzemméret nagy a kereslethez képest, akkor a piac valószínűleg monopolizált lesz. Ha azonban a minimális hatékony üzemméret kicsi a kereslethez képest, akkor az iparágban a sok vállalat számára van hely, így van esély a versenyzői piacstruktúra kialakulására.

A monopolista viselkedés:

1. Egy monopolistának általában érdekében áll árdiszkriminációt alkalmazni.
2. A tökéletes árdiszkrimináció során minden fogyasztónak különböző „vegyevigye” árat határoznak meg. Ennek eredménye hatékony kibocsátási szint lesz.
3. Ha egy vállalat különböző árakat tud elérni két különböző piacon, akkor tendenciaszerűen alacsonyabb árat állapít meg azon a piacon, ahol a kereslet rugalmasabb.
4. Ha egy vállalat kétrészes árképzést alkalmazhat, és a fogyasztók azonosak, akkor a szolgáltatás árát általában a határköltséggel azonos szinten állapítja meg, és a profitja teljes egészében a belépési díjakból származik.
5. A monopolisztikus verseny néven ismert piaci struktúra olyan helyzetre vonatkozik, amelyben van termékdifferenciálás, ezért mindegyik vállalatnak van bizonyos fokú monopolhatalma. Mivel ugyanakkor a belépés szabad, a profitok a nulla felé tendálnak.
6. A monopolisztikus verseny egyaránt eredményezhet túl sok vagy túl kevés termékdifferenciálást.

Jólét:

1. Arrow lehetetlenségi tétele arra mutat rá, hogy nincs ideális módszer az egyéni preferenciák társadalmi preferenciákká való aggregálására.
2. Ennek ellenére a közgazdászok gyakran használnak ilyen vagy amolyan tulajdonságokkal rendelkező jóléti függvényeket az elosztások jövedelemelosztási értékelésének reprezentálására.
3. Ha a jóléti függvény mindegyik egyéni hasznosság szerint növekvő, akkor a jóléti maximum Pareto-hatékony. Továbbmenve: minden Pareto-hatékony elosztás egy bizonyos jóléti függvény maximumának tekinthető.
4. A jövedelemelosztások értékelésének egy másik módja az igazságos elosztás fogalma. Ez a fogalom a szimmetrikus bánásmód elvét hangsúlyozza.
5. Még ha a kezdeti elosztás szimmetrikus is, nem szükségszerű, hogy a csere tetszőleges módjai igazságos elosztásra vezessenek. Ennek ellenére kimutatható, hogy a piaci mechanizmus által igazságos elosztást kapunk.

Közjavak:

1. A közjószág olyan jószág, amiből mindenkinek ugyanazt a mennyiséget kell „elfogyasztani”: például a nemzetvédelem, a légszennyezés stb.
2. Ha a közjószágból való ellátás állandó mennyiségű vagy egyáltalán nincs belőle ellátás, akkor a Pareto-hatékonyság szükséges és elégséges feltétele az, hogy a fizetési hajlandóságok (a rezervációs árak) összege meghaladja a közjószág költségét.
3. Ha a közjószág különböző mennyiségekben szerezhető meg, akkor az adott mennyiség Pareto-hatékonyságának az a szükséges feltétele, hogy a fizetési határhajlandóságok (a helyettesítési határarányok) összege egyenlő legyen a határköltséggel.
4. A potyázás problémája az egyéneknek azt a kísértését jelzi, hogy másokra hagyják a közjószág beszerzését. Az általános esetben a tisztán egyéni mechanizmusok nem vezetnek a közjószág optimális mennyiségére, a potyázási probléma miatt.
5. A közjószág kínálatának meghatározására különféle kollektív döntési módszerek ajánlottak. Ilyen módszerek például az utasításos mechanizmus, a szavazás és a Vickrey–Clarke–Groves mechanizmus.