**Szervezeti magatartás\_2024**

**Házi dolgozat tartalmi és formai követelmények (nappali tagozaton)**

A dolgozatban nem szükséges elméleti fogalmakat, folyamatokat, modelleket bemutatni, ha mégis, akkor viszont a szakdolgozatokra vonatkozó és mindenkor érvényben lévő formai előírások az irányadóak (különösen a hivatkozások esetén – szöveg közben és végén). Plagizált dolgozat esetén az aláírás megtagadásra kerül (a csoport valamennyi tagja részére). A házi dolgozat terjedelme (nettó) 4-6 oldal (+borító, esetleg tartalomjegyzék, irodalomjegyzék).

A dolgozat végén fel kell tüntetni, hogy az egyes csoporttagok milyen arányban részesüljenek a rá kapott pontokból, ennek hiányában a pontokat egyenlő arányban osztom el a tagok között.

Feldolgozandó témák:

A dolgozatban a Szervezeti magatartás valamennyi témaköre feldolgozható, különösen az alábbiak:

**Személyiség**

A csoport tagjainak személyiségének bemutatása (valamely tanult modell alapján). Hogyan látják ehhez képest a tagok önmagukat és egymást? Hogyan hatott a személyiségük hasonlósága vagy különbözősége a teljesítményükre? Mennyiben érezték a hasonlóságok/különbségek hatását a csoportmunkával kapcsolatban (előnyként vagy hátrányként)?

**Képesség, érték, attitűd**

Képességeink, értékeink és attitűdjeink bemutatása: az órai munka során kitöltött értéklista alapján a tagok értékeinek összehasonlítása, magyarázata. A képességek (ki miben jó, és kevésbé) és attitűd (pl. a munkához, tanuláshoz) bemutatása pedig a közös munka révén valószínűleg megtörténik, így ezeket is le lehet írni, és azt is, hogy mindez milyen hatással volt a munkájukra, teljesítményükre.

**Észlelés, ítéletalkotási tendenciák**

Ki milyen észlelési torzításokat fedezett fel saját magán és a többieken? Konkrét példák leírása.

**Motiváció**

Kit mi motivált az órai munkák során vagy a tanulásban úgy egyébként? Hogyan motiválták egymást? A tanult motivációs elméletek tükrében összehasonlítást is lehet végezni.

**Csoportok**

A csoport fejlődésének szakaszait bemutatni, konkrétan. Milyen előnyeit és hátrányait tapasztalták meg a csoportmunkának? Hogyan jelentek meg a csoport külső feltételrendszereként megismert változók a munkájukban? Ki milyen csoportszerepeket „vett fel” és a többiek hogyan látták ezt? Voltak-e ebből szerepkonfliktusok? Mi jellemzi a csoportot mérete és összetétele szerint, milyen hatását érezték e két ismérvnek? Volt-e hierarchia a csoporton belül? Milyen státuszok alakultak ki? Volt-e csoportos lógás? Hogyan kezelték? Milyen normákat alakítottak ki? Hogyan kezelték a normaszegést? Volt-e példa csoportnyomásra vagy konformitásra, mivel kapcsolatban? A fentiek közül minél több esetben hozzák összefüggésbe a leírtakat a teljesítményükkel, illetve írjanak le konkrét példákat!

**Hatalom, vezetés**

Alakult-e ki formális vagy informális vezetői szerep a csoporton belül? Hogyan történt ez? Hogyan élte ezt meg a vezető és hogyan a többiek?

**Konfliktusok**

Milyen a tagok konfliktuskezelési stílusa? Hogyan oldottak meg konfliktusokat az órai feladatok során? Írjanak le egy konkrét példát, kitérve a konfliktuskezelés folyamatának minden lépésére, illetve az egyének konfliktuskezelési stílustára! Mutassák meg, hogy a konfliktusok milyen hatással voltak a teljesítményükre!

A félév értékelése: hogyan értékeli a csoport a saját teljesítményét? Ha újra együtt dolgoznak, kell-e és ha igen, mit változtatni annak érdekében, hogy jobb legyen az eredmény?

Az egyéni jellemzők esetében nem kell név szerint megnevezni a tagokat, lehet „egyik csoporttagunk” „másik csoporttagunk” jelöléssel vagy akár A, B, C jelöléssel megírni a dolgozatot. Nem a neveken és a beazonosíthatóságon van a hangsúly, sokkal inkább azon, hogy a tanultak értelmezése megfelelő, a csoportdinamikai jelenségeket elsajátították a hallgatók.

További megválaszolható kérdések

Hogyan éreztem magam/hogyan éreztük magunkat a csoportban?

Mennyire voltak világosak a csoport céljai?

Mennyire volt intenzív a csoport munkája?

Milyen volt a viták jellege? (előrevivő vagy inkább károsak)

A résztvevők a szakmai feladattal vagy inkább más dolgokkal voltak elfoglalva?

A résztvevők a saját érvényesülésük vagy a csoportcél irányában voltak elkötelezettek?

Kellően meghallgatták-e az eltérő véleményeket?

Sikerült-e azonosulni a csoporttal?

Megadták-e egymásnak a tagok a szükséges segítséget?

Mi a véleménye a tagoknak a csoportról?

Más csoportokban végzett munkánkhoz képest ez a csoport eredményesebben működött-e?

Mit tanultam a csoportmunka során önmagamról?

Mit tanultam a csoportfolyamatokról a félév során?